Document ID: 31998R2079

ΚΑΝΟΝΙΣΜΟΣ (ΕΚ) αριθ. 2079/98 ΤΟΥ ΣΥΜΒΟΥΛΙΟΥ της 24ης Σεπτεμβρίου 1998 που τροποποιεί τον κανονισμό (ΕΚ) αριθ. 2334/97 για την επιβολή οριστικού δασμού αντιντάμπινγκ σε ορισμένες εισαγωγές απλών παλετών από ξύλο καταγωγής Δημοκρατίας της Πολωνίας και την οριστική είσπραξη του προσωρινώς καταβληθέντος δασμού
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 9 παράγραφος 4,
τον κανονισμό (ΕΚ) αριθ. 2334/97 (2), και ιδίως το άρθρο 4 παράγραφοι 1 και 2,
την πρόταση της Επιτροπής μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΠΡΟΗΓΟΥΜΕΝΗ ΔΙΑΔΙΚΑΣΙΑ
(1) Το Συμβούλιο επέβαλε, με τον κανονισμό (ΕΚ) αριθ. 2334/97, οριστικούς δασμούς αντιντάμπινγκ σε ορισμένες εισαγωγές απλών παλετών από ξύλο υπαγόμενων στον κωδικό ΣΟ ex 4415 20 20 καταγωγής Δημοκρατίας της Πολωνίας και δέχτηκε τις αναλήψεις υποχρεώσεων που προσφέρθηκαν από ορισμένους εξαγωγείς/παραγωγούς σχετικά με τις εν λόγω εισαγωγές. Πραγματοποιήθηκε δειγματοληψία στους πολωνούς παραγωγούς/εξαγωγείς και επιβλήθηκαν ατομικοί δασμοί από 4,0 % έως 10,6 % στις επιχειρήσεις που περιλαμβάνονται στο δείγμα, ενώ σε άλλες επιχειρήσεις που συνεργάστηκαν και δεν περιλαμάνονταν στο δείγμα επιβλήθηκε μέσος σταθμισμένος δασμός ύψους 6,3 %. Δασμός 10,6 % επιβλήθηκε σε επιχειρήσεις, οι οποίες είτε δεν αναγγέλθηκαν είτε δεν συνεργάστηκαν κατά την έρευνα. Οι παραγωγοί, των οποίων οι αναλήψεις υποχρεώσεων έγιναν δεκτές, απηλλάγησαν από δασμούς αντιντάμπινγκ όσον αφορά τις εισαγωγές συγκεκριμένων παλετών τύπου EUR, οι οποίες αποτελούν το μόνο τύπο παλετών που καλύπτεται από τις αναλήψεις υποχρεώσεων.
(2) Το άρθρο 4 παράγραφος 1 του κανονισμού (ΕΚ) αριθ. 2334/97 ορίζει ότι όταν κάποιο μέρος παρέχει επαρκή στοιχεία στην Επιτροπή που αποδεικνύουν ότι:
- δεν εξήγαγε στην Κοινότητα ή δεν παρήγαγε παλέτες περιγραφόμενες στο άρθρο 1 παράγραφος 1 του κανονισμού αυτού από ξύλο κατά την περίοδο της έρευνας,
- δεν συνδέεται με κανέναν από τους εξαγωγείς ή παραγωγούς της Πολωνίας που υπόκεινται σε δασμούς αντιντάμπινγκ που επιβάλλει ο παρών κανονισμός,
- εξήγαγε πράγματι στην Κοινότητα τα εν λόγω εμπορεύματα μετά την περίοδο της έρευνας ή έχει αναλάβει αμετάκλητη συμβατική υποχρέωση να εξαγάγει σημαντική ποσότητα στην Κοινότητα,
ο εν λόγω κανονισμός μπορεί να τροποποιηθεί και να επιβληθεί στο μέρος ο δασμός που επιβάλλεται στους συνεργαζόμενους παραγωγούς που δεν περιλαμβάνονταν στο δείγμα, δηλαδή 6,3 %.
Το άρθρο 4 παράγραφος 2 του κανονισμού (ΕΚ) αριθ. 2334/97 προβλέπει ότι κάθε μέρος που πληροί τα κριτήρια που απαριθμούνται στο άρθρο 4 παράγραφος 1 αυτού είναι δυνατό να απαλλαγεί επίσης από την καταβολή δασμού αντιντάμπινγκ, εφόσον έχει γίνει δεκτή ανάληψη υποχρέωσης από το εν λόγω μέρος για τις παλέτες τύπου EUR.
Β. ΑΙΤΗΜΑ ΝΕΩΝ ΕΞΑΓΩΓΕΩΝ
(3) 18 νέοι πολωνοί εξαγωγείς/παραγωγοί που ζήτησαν να τους παρασχεθεί το ίδιο καθεστώς με το παρεχόμενο στις επιχειρήσεις που συνεργάστηκαν κατά την αρχική έρευνα αλλά δεν περιελήφθηκαν στο δείγμα, προσκόμισαν, μετά από σχετικό αίτημα, αποδεικτικά στοιχεία σύμφωνα με τα οποία πληρούν τις προϋποθέσεις που ορίζονται στο άρθρο 4 παράγραφος 1 του κανονισμού (ΕΚ) αριθ. 2334/97. Τα αποδεικτικά στοιχεία που παρείχαν οι εν λόγω αιτούσες επιχειρήσεις θεωρούνται επαρκή για να επιτρέψουν την τροποποίηση του κανονισμού (ΕΚ) αριθ. 2334/97 με προσθήκη των 18 εξαγωγέων/παραγωγών στο παράρτημα Ι του εν λόγω κανονισμού. Στο εν λόγω παράρτημα Ι απαριθμούνται οι εξαγωγείς/παραγωγοί, οι οποίοι υποβάλλονται στο μέσο σταθμισμένο δασμό ύψους 6,3 %.
(4) Δέκα από τους 18 νέους πολωνούς εξαγωγείς/παραγωγούς, στους οποίους θα επιβληθεί ο μέσος σταθμισμένος δασμός ύψους 6,3 %, πρότειναν επίσης την ανάληψη υποχρεώσεων όσον αφορά τις παλέτες τύπου EUR, οι οποίες έγιναν αποδεκτές με την απόφαση 98/554/ΕΚ της Επιτροπής (3). Οι εν λόγω δέκα επιχειρήσεις απαιτείται, συνεπώς, να προστεθούν στο παράρτημα ΙΙ του κανονισμού (ΕΚ) αριθ. 2334/97 που περιέχει κατάσταση των επιχειρήσεων των οποίων τις αναλήψεις υποχρεώσεων όσον αφορά τις εισαγωγές παλετών EUR έχει αποδεχθεί η Επιτροπή και έναντι των οποίων δεν εφαρμόζεται, συνεπώς, δασμός,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 2334/97 αντικαθίσταται από το παράρτημα Ι του παρόντος κανονισμού.
Άρθρο 2
Το παράρτημα ΙΙ του κανονισμού (ΕΚ) αριθ. 2334/97 αντικαθίσταται από το παράρτημα ΙΙ του παρόντος κανονισμού.
Άρθρο 3
Ο παρών κανονισμός τίθεται σε ισχύ μία ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Σεπτεμβρίου 1998.

Labels: 1
3
4
18